Smiley: 'Ek is gedwing om moord op Anika te beken' | Maroela Media
André van Wyk. Foto: Phillip Bruwer
Die saak van André van Wyk (24), wat aangekla word van die moord op Anika Smit, het Dinsdag in die Pretoria-Noord-landdroshof 'n skokwending geneem toe Van Wyk met sy borgtogaansoek begin het.
Adv. Corrie Nieuwenhuys, Van Wyk se regsverteenwoordiger, het begin deur aan te voer sy kliënt het geen vorige veroordelings nie. Staatsaanklaer adv. Tania Carstens het hierna aangevoer die saak moet as 'n skedule 6-misdryf aangehoor word. Die landdros het die versoek toegestaan en Van Wyk moet dus buitengewone omstandighede bewys oor hoekom hy op borgtog vrygelaat moet word.
Adv. Nieuwenhuys het hierna begin om Van Wyk se verklaring aan die hof voor te lees. Van Wyk is 24 jaar oud, enkellopend en het geen afhanklikes nie. Hy woon in Pretoria-Noord by sy ouers en het voor sy arrestasie as 'n lugversorgertegnikus gewerk en R4 000 per maand verdien. Van Wyk het nie 'n paspoort nie en het aangedui dat hy skuld sal ontken op die aanklagte teen hom.
Volgens Van Wyk het hy op 16 September, die dag voor hy homself aan die polisie oorgegee het, 'n werksfunksie bygewoon waar hy drank gedrink het voor hy later saam met vriende verder gaan kuier het. Volgens hom het hulle na 'n kuierplek gegaan waar 'n man en 'n vrou hom genader het. Hy voer aan die man en vrou het hom en sy familie gedreig en dat hulle hom gedwing het om polisie toe te gaan en 'n bekentenis af te lê.
Van Wyk is op 17 September na die polisie waar hy 'n verklaring afgelê en homself oorgegee het. Hy voer aan hy het kort hierna besef hy het 'n fout gemaak en het aangedui hy sal die verklaring betwis aangesien hy nie "duidelik" en "nugter" gedink het nie. Volgens Van Wyk het hy deurentyd sy volle samewerking aan die polisie gegee en sal hy voortgaan om dit te doen. Hy het ook DNS-monsters verskaf en volgens hom stem dit nie ooreen met die DNS wat op Anika se liggaam en die moordtoneel gevind is nie. Hy het ook gesê hy was nog nooit by die huis waar Anika vermoor is nie.
Van Wyk het aangevoer dit is in belang van geregtigheid dat hy op borgtog vrygelaat word. Hy het gesê sy ouers kan R5 000 vir borgtog bekostig. Hy het bygevoeg dit is belangrik dat die ware moordenaar geïdentifiseer word. Hy het gesê hy is spyt oor die verklaring wat hy afgelê het en dat hy Anika se ouers 'vals hoop' gegee het.
Die hof het hierna vir tee verdaag.
Anika-saak: Polisieverklaring skets donker prentjie van Smiley
Nou is ek heeltemal verward!Kon hy nie al eerder van die man en vrou vertel het nie!Dis n snaakse storie die!
Jy erken skuld na maande in die selle en waarneming kom jy nou met die storie jy is gedwing om 'n skulderkenning te doen. Ek verstaan nie mooi nie tydens sy oorgawe was sy ouers volgens beriggewing geskok en getraumatiseerd , nou is hulle gedreig en hulle het dit nooit eens aan die ondersoek beampte genoem nie tot vandag toe. Aag kom aan vertel tog net die waarheid dit was jy of dit was nie jy nie niemand val vir so flou verskoning nie.
Sy 1+1 gee nie vir my 2 nie. Hy het hom self oorgegee omdat iemand hom gedreig het, hoekom het hy nie so gese toe hy hom self oorgegee het nie??